钦定古今图书集成/理学汇编/文学典/第045卷 > 崔瞻
## 钦定古今图书集成/理学汇编/文学典/第045卷 > 崔瞻

按《北齐书崔㥄传》：“㥄子瞻，字彦通，聪朗强学，有文情，
善容止，神采嶷然，言不妄发。年十五，刺史高昂召署
主簿。清河公岳辟为开府西阁祭酒。崔暹为中尉，启
除御史，以才望见收，非其好也。高祖入朝，还晋阳，被
召与北海王师陪从，俱为诸子宾友。仍为相府中兵
参军，转主簿。世宗崩，秘未发丧，显祖命瞻兼相府司”
马，使邺。魏孝静帝以人日登云龙门，其父㥄侍宴，又
敕瞻令近御座，亦有《应诏诗》。问邢邵等曰：“此诗何如？”
其父咸云：“㥄博雅弘丽，瞻气调清新，并诗人之冠。”䜩
罢，共嗟赏之，咸云：“今日之䜩，并为崔瞻父子。”天保初，
兼并省吏部郎中。寻丁忧，起为司徒属。杨愔欲引瞻
为中书侍郎，时卢思道直中书省，因问思道曰：“我此日多务，都不见崔瞻文藻，卿与其亲通，理当相悉。”思
道答曰：“崔瞻文词之美，实有可称，但举世重其风流，
所以才华见没。”愔云：“此言有理。”便奏用之。事既施行。
愔又曰：“昔裴瓒晋世为中书郎，神情高迈，每于禁门
出入，宿卫者肃然动容。崔生堂堂之儿，亦当无愧裴
子。”皇建元年，除给事黄门侍郎，与赵郡李概为莫逆
之友。概将东还，瞻遗之《书》曰：“仗气使酒，我之常弊，诋
诃指切，在卿尤甚。足下告归，吾于何闻过也？”瞻患气，
兼性迟重，虽居二省，竟不堪敷奏。加征虏将军，除清
河邑中正。肃宗践祚，皇太子就傅受业。诏除太子中
庶子，征赴晋阳。敕专在东宫，调护讲读及进退礼度，
皆归委焉。太子纳妃斛律氏，敕瞻与鸿胪崔劼撰定
《婚礼仪注》，仍面受。别旨曰：“虽有旧事，恐未尽善，可好
定此仪，以为后式。”大宁元年，除卫尉少卿，寻兼散骑
常侍，聘陈使主。瞻词韵温雅，南人大相钦服。乃言：“常
侍前朝通好之日，何意不来。”其见重如此。还除太常
少卿，加冠军将军，转尚书吏部郎中。因患耳，取急十
馀日。旧式，百日不上解官。吏部尚书尉瑾性褊急，以
瞻举指舒缓，曹务繁剧，遂附驿奏闻，因而被代。瞻遂
免归乡里。天统末，加骠骑大将军，就拜银青光禄大
夫。武平三年卒，时年五十四。赠使持节、都督济州军
事、大理卿、刺史，谥曰文。瞻性傲简，以才地自矜，所与
周旋，皆一时名望。在御史台，恒于宅中送食，备尽珍
羞，别室独餐，处之自若。有一河东人士姓裴，亦为御
史，伺瞻食便往造焉，瞻不与交言，又不命匕著，裴坐
观，瞻食罢而退。明日，裴自携匕著，恣情饮啖，瞻方谓
裴云：“我初不唤君食，亦不共君语，君遂能不拘小节。
昔刘毅在京口，冒请鹅炙，岂亦异于是乎？君定名士。”
于是每与之同食。